Kokoomuksen puheenjohtaja, valtiovarainministeri Petteri Orpo sanoo, että hallituksella on tiukka aikataulu työaikalain uudistamisessa, jos laki halutaan saada voimaan ajoissa.

Orpo kertoi kokoomuksen työelämäristelyllä perjantaina, että hallituksen esityksen olisi pitänyt syntyä jo pari viikkoa sitten. Hän ei kuitenkaan myöntänyt, että työaikalaista olisi hallituksessa erimielisyyksiä, vaan puhui ”haasteista”.

– Sote-uudistukseen verrattuna ei ollenkaan vaikean näköinen, Orpo vitsaili.

– Mutta kuten kaikki ymmärtävät jännittyneestä ilmapiiristä, nämä asiat ovat aina sellaisia että ne herättävät yhteiskunnassa isoa keskustelua, hän jatkoi.

SAK ja STTK: Rikkoisi kikyä

Iltalehden mukaan hallitus päättäisi ensi viikolla siitä, ohitetaanko työehtosopimukset lainsäädännöllä tilanteessa, jossa järjestäytymättömät yritykset haluavat joustoja työntekijöiden työaikamääräyksiin.

– Harkinta on enemmän siinä, ketkä saavat soveltaa työehtosopimuksia eli sopia paikallisesti, Orpo sanoo.

– Mutta emme ole päättäneet, mitä asialle tehdään. Neuvottelemme hallituksen kesken.

Paikallisen sopimisen lisääminen järjestäytymättömissä yrityksissä on ollut Suomen Yrittäjien tavoitteena jo vuosia, mutta kysymys on hallitukselle vaikea ammattiyhdistysliikkeen vastustuksen takia.

Suomen suurimman palkansaajajärjestön SAK:n ja toimihenkilöjärjestö STTK:n mukaan kyse olisi kilpailukykysopimuksen (kiky) rikkomisesta.

– Varmasti se tarkoittaisi käytännössä sitä, että työpaikoilla, joissa ei ole luottamusmiestä ja lähdetään sopimaan yksilöiden kanssa asioita, ei ihminen ole tasavertaisessa asemassa työnantajan kanssa, varoitteli STTK:n puheenjohtaja Antti Palola työelämäristeilyllä.

SAK:n Eloranta: Aktiivimalli tuoreessa muistissa

Ilmapiiri on jo valmiiksi jännittynyt, koska SAK järjesti viime kuussa mielenosoituksen ärtymystä aiheuttanutta työttömyysturvan aktiivimallia vastaan.

SAK:n puheenjohtaja Jarkko Eloranta ei halua ennakoida, nähdäänkö mielenilmauksia lisää jos työaikalaki etenisi julkisuudessa olleeseen, ay-liikkeelle vastenmieliseen suuntaan.

– Jos kikyä rikotaan, varmasti keskustelu ainakin meidän liikkeen sisällä lähtee käyntiin, koska aktiivimalli on tuoreessa muistissa, Eloranta sanoi risteilyllä.

Elinkeinoelämän keskusliitto ja Suomen Yrittäjät ottivat paikallisesta sopimisesta yhteen kaksi vuotta sitten kilpailukykyneuvottelujen yhteydessä.

EK:n toimitusjohtaja Jyri Häkämies korosti perjantaina haittoja, joita ay-liikkeen suututtamisesta työaikalailla voisi aiheutua.

– Meillä on huoli jos tulee uusia toimintapäiviä jotka maksavat yli 100 miljoonaa euroa, Häkämies viittasi SAK:n helmikuiseen mielenilmaukseen.